钦定古今图书集成/明伦汇编/氏族典/第088卷 > 卢从史
## 钦定古今图书集成/明伦汇编/氏族典/第088卷 > 卢从史

按《唐书卢从史传》，“从史其先在元魏时为盛族。从史
少好骑射，游泽潞间，节度使李长荣署为督将。贞元
后，藩臣阙，德宗必取本军所喜戴者授之。从史在潞，
奸狯得志，又善附迎中人，会长荣卒，即擢拜昭义节
度副大使。既得志，濅恣不道。元和中，丁父丧去官。从
史即献计诛王承宗，阴向帝旨，夺服领泽潞，因诏讨”
贼，而勒兵逗留，上书求兼宰相，且诬诸军与贼通，兵
未可进，宪宗患之。初，神策中尉吐突承璀与对垒，从
史时过其营饮博。帝用裴垍谋，敕承璀图之。承璀伏
壮士幕下，伺其来与语，士突起，捽持出帐后，缚内车
中，夜疾驰出境。五年夏四月，有诏疏从史罪恶，贬驩
州司马，赐死。子继宗等并徙岭南。